KOMISJONI TEATIS,

milles käsitletakse ökodisaini nõuete kohaldamist serverite ja andmesalvestustoodete toiteplokkide tõhususe suhtes ning keevitusseadmete toiteallika kasuteguri suhtes

(EMPs kohaldatav tekst)

(2022/C 469/03)

Komisjoni määrust (EL) 2019/424, millega kehtestatakse serverite ja andmesalvestustoodete ökodisaini nõuded, (1) kohaldatakse alates 1. märtsist 2020. Eelkõige sisaldab määruse II lisa punkt 1.1 tõhususe miinimumnõudeid serverites ja andmesalvestustoodetes kasutatavatele toiteplokkidele (PSU). Esimest tõhususe miinimumtaset, mis on sätestatud II lisa punktis 1.1.1, hakati kohaldama 1. märtsil 2020. Alates 1. jaanuarist 2023 kohaldatakse toiteplokkide minimaalse tõhususe suhtes rangemat väärtust (võrreldes praegusega).

Komisjoni määrust (EL) 2019/1784, (2) millega kehtestatakse keevitusseadmete ökodisaini nõuded, kohaldatakse alates 1. jaanuarist 2021. Määruse II lisa punkt 1 sisaldab toiteallika kasuteguri miinimumnõudeid, millele keevitusseadmed peavad vastama. Neid nõudeid kohaldatakse alates 1. jaanuarist 2023.

Serverite ja andmesalvestustoodete toiteplokkide tõhususe parandamiseks ning keevitusseadmete toiteallikate energiatõhususe parandamiseks uute nõuete kohaselt peavad tootjad paigaldama uusi trükkplaate sisaldavad komponendid. Uute trükkplaatide tootmisel kasutatakse pooljuhtkiipe. Kuid COVID-19 pandeemiast tingitud jätkuva üleilmse pooljuhtkiipide tarnekriisi tõttu ei suuda trükkplaatide tootjad rahuldada kasvavat nõudlust. Selle tulemusena on nende oluliste komponentide klientidele tarnimise teostusaeg algselt eeldatust palju pikem.

Need erandlikud asjaolud ei võimalda tootjatel tagada, et alates 1. jaanuarist 2023 turule lastavad tooted vastavad uutele energiatõhususe nõuetele. Üleilmse kiipide nappuse mõju töötlevale tööstusele on kajastatud hiljutistes aruannetes, sealhulgas Euroopa kiipide uuringus, (3) ning see oli komisjoni hiljutise kiibimääruse ettepaneku peamine ajend. Praegune olukord on eeldatavasti lühiajaline ja peaks saama suures osas lahendatud 1. jaanuariks 2024.

Mitu liikmesriiki on komisjonile teatanud, et nad on teadlikud tööstusharu ees seisvatest raskustest ja mõistavad probleeme, millega tööstusharul tuleb oma kohustuste täitmisel tegeleda. Eri tööstusühendused on võtnud komisjoniga ühendust ja viidanud tekkinud raskustele. Nende seas on tööstusharud, mis tarnivad tooteid mitmesugustele olulistele majandussektoritele, nagu andmesalvestus-, pangandus- ja ehitussektor.

Vastavust liidu ühtlustamisõigusaktidele, näiteks ökodisaini nõuetele, jälgitakse ja jõustatakse turujärelevalve abil, mida teostavad liikmesriikide turujärelevalveasutused kooskõlas Euroopa Parlamendi ja nõukogu määruse (EL) 2019/1020 (4) (turujärelevalve ja toodete vastavuse kohta) artiklitega 11 ja 14–20.

Arvestades probleeme, mida tõenäoliselt esineb tootjatel, kes soovivad täita ökodisaini nõudeid, mis kehtivad serverite ja andmesalvestustoodete toiteplokkide energiatõhususe ning keevitusseadmete toiteallikate energiatõhususe suhtes, esitab komisjon mõned kaalutlused, mida tuleks nende kohustuste jõustamisel arvesse võtta.

Esmalt tuleks märkida, et liikmesriikide turujärelevalveasutuste kohustus jälgida nõuetele vastavust on pidev ega ole seotud ühegi konkreetse kuupäevaga pärast nõuete kehtima hakkamist 1. jaanuaril 2023.

Teiseks tuletab komisjon seoses tõhusa turujärelevalve tagamisega meelde määruse (EL) 2019/1020 artikli 14 lõikes 2 sätestatud nõuet, et turujärelevalveasutused peavad kasutama oma volitusi tõhusalt ja tulemuslikult kooskõlas proportsionaalsuse põhimõttega.

Veel tuletab komisjon meelde, et ei komisjonil ega ühelgi liikmesriigil ei ole õigust jätta täitmata ühtegi siduvat tähtaega ega muud liidu õigusaktides sätestatud nõuet, välja arvatud juhul, kui tähtaegu või nõudeid muudetakse asjakohaste menetlustega.

Liidu õiguse täitmise tagamisel peavad liikmesriigid siiski nõuetekohaselt arvesse võtma proportsionaalsuse põhimõtet. Sellega seoses palutakse liikmesriikidel ELi õiguse kohaldamisel ja asjakohastes määrustes sätestatud nõuete täitmisel võtta arvesse kõiki järgmisi tingimusi:

— COVID-19 pandeemia põhjustatud üleilmse pooljuhtkiipide tarnekriisi erandlikud ja ettenägematud asjaolud, mida tootjad on tõestanud ja mis võivad takistada tootjatel asjaomaseid ökodisaini nõudeid õigeaegselt täitmast;

— probleemi ajaline piiratus, arvestades suhteliselt lühikest ajavahemikku, mille jooksul tootjad saaksid jätkata selliste toodete turulelaskmist, mis veel ei vasta uutele energiatõhususe nõuetele;

— tootjate vajadus oma tooteid jätkuvalt turule lasta, arvestades ka seda, kui tähtis on reguleeritud toodete kindel tarne paljude esmatähtsate majandussektorite toimimisele.

Kui riiklikud turujärelevalveasutused ei jõusta neid tingimusi arvestades ökodisaini nõudeid, mis kehtivad serverite ja andmesalvestustoodete toiteplokkide energiatõhususe ja keevitusseadmete toiteallikate energiatõhususe suhtes, alates 1. jaanuarist 2023, hoidub komisjon rikkumismenetluste algatamisest, kui jõustamata jätmine ei lähe kaugemale sellest, mis on vajalik, ning kui sellel on ajaline piirang 1. jaanuarist 2023 kuni 1. jaanuarini 2024.

Seda lähenemisviisi tuleks kohaldada kõikide tootemudeli ühikute suhtes, mis on turule lastud kõnealuse perioodi vältel. See tähendab ka seda, et kui turujärelevalveasutused avastavad nõuetele mittevastava tooteühiku pärast 1. jaanuari 2024, kuid see on turule lastud enne nimetatud kuupäeva, kehtivad samad kaalutlused.

(1) Komisjoni 15. märtsi 2019. aasta määrus (EL) 2019/424, millega kehtestatakse serverite ja andmesalvestustoodete ökodisaini nõuded vastavalt Euroopa Parlamendi ja nõukogu direktiivile 2009/125/EÜ ning muudetakse komisjoni määrust (EL) nr 617/2013 (ELT L 74, 18.3.2019, lk 46).

(2) Komisjoni määrus (EL) 2019/1784, 1. oktoober 2019, millega kehtestatakse keevitusseadmete ökodisaini nõuded vastavalt Euroopa Parlamendi ja nõukogu direktiivile 2009/125/EÜ (ELT L 272, 25.10.2019, lk 121).

(3) Vt https://digital-strategy.ec.europa.eu/en/library/european-chips-survey.

(4) Euroopa Liidu ja nõukogu 20. juuni 2019. aasta määrus (EL) 2019/1020 turujärelevalve ja toodete vastavuse kohta ning millega muudetakse direktiivi 2004/42/EÜ ja määruseid (EÜ) nr 765/2008 ja (EL) nr 305/2011 (ELT L 169, 25.6.2019, lk 1).